SPA แรงจัด! นิวไฮตั้งแต่เข้าตลาด กำไรต่อหุ้นปีนี้โตเกือบ 40%
SPA แรงจัด! นิวไฮตั้งแต่เข้าตลาด กำไรปีนี้มีลุ้นโตเกือบ 40%
5 ก.ค. 2559

ผู้สื่อข่าวรายงานราคาหุ้นบริษัท สยามเวลเนสกรุ๊ป จำกัด (มหาชน) หรือ SPA ซื้อขายช่วงบ่าย (5 ก.ค.) ณ เวลา 14.39 น. อยู่ที่ 10.80 บาท บวก 0.60 บาท หรือ 5.88% สูงสุดที่ 10.90 บาท ต่ำสุดที่ 10.40 บาท มูลค่าซื้ิอขายที่ 93.02 ล้านบาท ขณะที่ดัชนีตลาดหุ้นไทยโดยรวมลบ 0.15%
โดยระดับสูงสุดวันนี้ที่ 10.90 บาท ถือเป็นระดับสูงสุดตั้งแต่บริษัทเข้าจดทะเบียนในตลาดหลักทรัพย์ ขณะที่ระดับสูงสุดก่อนหน้านี้อยู่ที่ 10.60 บาท เมื่อวันที่ 18 พ.ย.58
 

กราฟประกอบข่าว : Aspen
 
บล.ดีบีเอส วิคเคอร์ส (ประเทศไทย) ระบุในบทวิเคราะห์ ว่า SPA เปิดสาขาใหม่อย่างต่อเนื่อง แนวโน้มธุรกิจสดใส เติบโตไปพร้อมกับเศรษฐกิจ การท่องเที่ยว (ซึ่งทั้งนักท่องเที่ยวไทยและต่างชาตินิยมการนวดสปากันมาก) รวมทั้งพฤติกรรมผู้บริโภคที่หันมาสนใจเรื่องสุขภาพมากขึ้นทั้งในประเทศและประเทศเพื่อนบ้าน เช่น CLMV และจีน
นอกจากนี้ บริษัทยังมีแผนกลยุทธ์เชิงรุกมากขึ้น โดยมีแผนจะเปิดสปาในโรงแรมชื่อดังของจังหวัดใหญ่ต่างๆ ซึ่งมีข้อดีคือ ไม่ต้องลงทุนค่าก่อสร้างสถานที่และตกแต่งมากเพราะเป็นการเช่าพื้นที่โรงแรม บริษัทมีโรงเรียนนวดแผนไทยเป็นบริษัทย่อย (โรงเรียนสอนนวดแผนไทย บลูมมิ่ง) ทำให้มีคุณภาพของการให้บริการที่ดี รวมทั้งยังมีโอกาสที่จะหารายได้จากโรงเรียนสอนนวดไทยได้ด้วย สำหรับผลิตภัณฑ์สปา ปัจจุบันทำรายได้ราว 5% ของรายได้รวม แต่มีโอกาสเติบโตได้อีก และเป็นธุรกิจที่มีมาร์จิ้นสูงมาก (อัตรากำไรขั้นต้นประมาณ 50-60%)
ขณะที่ใน IAA Consensus ประมาณการว่ากำไรสุทธิต่อหุ้นปี 59 จะเติบโต 39% เป็น 0.27 บาท/หุ้น และปี 60 ขยายตัวต่อ 28% เป็น 0.35 บาท/หุ้น